暮春閑居示同志
作者：權德輿
朝代：唐

paragraphs: 避諠非傲世，幽興樂郊園。
好古每開卷，居貧常閉門。
曙鐘來古寺，旭日上西軒。
稍與清境會，蹔無塵事煩。
靜看雲起滅，閑望鳥飛翻。
乍問山僧偈，時聽漁父言。
體羸諳藥性，事簡見心源。
冠帶驚年長，詩書喜道存。
小池泉脈湊，危棟燕雛喧。
風入松陰靜，花添竹影繁。
灌園輸井稅，學稼奉晨昏。
此外知何有，怡然向一罇。